Fatma Øktem (V), 2021-04-15:
Tak for det.
I dag er en god dag.
Det er det ikke kun, fordi det er forår, fordi solen skinner, og fordi vi er begyndt at snige os lidt ud og åbne op, både som personer – vi kommer lidt ud af hjemmet – men også Danmark er ved at åbne op, men det er også en god dag, fordi det er anden gang inden for 4 måneder, at vi har den her debat på ligestillingsområdet.
Først gik der 8 måneder længere, end der skulle, før vi fik den sidste år, og nu er der kun gået mindre end 4 måneder.
Det kan ikke være bedre, især fordi det var min fødselsdag og jeg lå syg sidste gang.
Min søde kollega Kristian Jensen var så venlig at holde en fremragende tale, så jeg var godt dækket ind, men jeg kan jo bedst lide selv at være her i de her debatter.
Tak til ministeren for årets perspektiv- og handlingsplan.
Det er altid spændende at læse om regeringens tilgang til ligestilling i Danmark, som jo heldigvis har det godt.
På vej herind i dag tænkte jeg, og det slog mig en gang til, hvor glad jeg egentlig er for at være den, jeg er, og i Danmark.
Det er et land, hvor den enkeltes egne drømme og ens egne evner som regel er det, der sætter begrænsningen.
Det er snart et år siden, Sofie Linde satte gang i en debat, som desværre har været gemt væk i rigtig mange år.
Arbejdspladsen er en af de performative arenaer i vores liv.
Mange af os opholder sig de fleste af døgnets timer på vores arbejdsplads.
Derfor er det også helt afgørende, at arbejdspladsen er et rart sted at være, at vi trives og kan være os selv, uanset køn, kultur, baggrund eller andre individuelle særpræg.
Jeg føler lidt, at det er fjollet, at jeg står og siger det her.
Det burde jo være en selvfølge.
Det burde være en selvfølge i det Danmark, jeg lige har rost og sagt, at jeg er så stolt af.
Men det er det desværre ikke, og det her er et område, hvor jeg må sige, at det ikke er lovgivning, der mangler, for vi har lovgivning.
Seksuel chikane er ulovligt; det står i ligebehandlingsloven, det står i arbejdsmiljøloven, det står i en EU-resolution fra 1990, og så står det i EU's ligebehandlingsdirektiv fra 2002.
Det handler om ligeværd, og det handler om, at vi respekterer hinanden.
Når vi kan se i ministerens redegørelse, og når vi hører om, at der stadig væk er seksuel chikane rundtomkring, er det jo ikke godt nok.
Det er et ledelsesansvar at forhindre og forebygge seksuel chikane, men som sagt handler det i bund og grund om den enkelte.
Jeg tror, at vi alle sammen er blevet overrasket over omfanget, men når vi kigger lidt dybere ned i det, handler det om enkelte personers handlinger, og der er det også vigtigt, at vi bliver ved med at have den her debat.
For det er ikke kun Folketinget, det handler om.
Det er ikke medieverdenen, det udelukkende handler om.
Det handler faktisk om, at den her debat skal helt ud og rundt alle steder i Danmark – i virksomheder, store som små – og med debatten rykker vi gudskelov også rigtig meget.
Så det skal være naturligt for den medarbejder, som ikke har kunnet sige fra, at kunne gå til sin ledelse og sige, at der er noget, der ikke er i orden, for det er en legal debat, og vi bliver ved med at tage den.
Det er derfor, den ikke må stoppe, og det er derfor, jeg igen, gentagende og atter en gang, takker Sofie Linde og alle dem, der stillede sig frem.
Så nøglen ligger hos os danskere.